ప్రకటనల ద్వారా 12 వందల కోట్లు
ముంబయి : ప్రజలకు అత్యంత వినోదం కలిగించే వాటిలో సినిమా,క్రీడలు రెండు ప్రధాన పాత్ర పోషిస్తుంటాయి.అయితే క్రీడల్లో భాగమైన క్రికెట్‌ అంటే భారత్‌లో విపరీతమైన క్రేజ్‌. దీంతో ప్రపంచంలో ఉన్న అన్ని క్రికెట్‌ లీగ్‌ల కంటే ఇండియన్‌ ప్రీమియర్‌ లీగ్‌ మేటిగా నిలిచింది.ఐపిఎల్‌ అంటే  క్రికెట్‌ అభిమానులకు ఒక పండుగ లాంటిదనే చెప్పాలి. మరి ఈ ఐపిఎల్‌ సీజన్‌ అభిమానులకు అత్యంత ఎక్కువ వినోదాన్ని పంచడమే కాదు,ఆ మ్యాచ్‌ల ప్రసార హక్కులను దక్కించుకున్న సోనికి కాసుల వర్షం కురిసింది. ఐపిఎల్‌-9 సీజన్‌లో ప్రకటనల ద్వారా సోనికి వచ్చిన ఆదాయం 1200 కోట్లు అని తెలుస్తుంది.కాగా విషయాన్ని  సోనీ పిక్చర్స్‌ నెట్‌ వర్క్‌ ఇండియా ప్రెసిడెంట్‌ రోహిత్‌ గుప్తా తాజాగా వెల్లడించాడు. ఈ ఏడాది ప్రకటనలపై స్పాన్సర్లు విపరీతమైన ఆసక్తి కనబర్చడంతోనే ఇంత పెద్ద మొత్తంలో ఆదాయం వచ్చినట్లు పేర్కొన్నారు. ఇది గత ఏడాది ప్రకటనల ద్వారా వచ్చిన ఆదాయం కంటే 20 శాతం ఎక్కువ ఉండటం విశేషం.